БлэкIам и фIыр къэзыгъэщIэрэщIэжхэр
«Шэджэм псыкъелъэхэр» цIыхубэ IуэрыIуатэ ансамблыр Къэбэрдей-Балъкъэрым къыбгъэдэкIыу хэтащ Мейкъуапэ щекIуэкIа фестивалым, «КъежьапIэр пщIэныр зыужьыныгъэм и хэкIыпIэщ» зыфIащам.
Гъэрэ щIырэ щызэхэкIым иращIэкI дауэданщэхэр дахэу къызэрагъэлъэгъуам къыпэкIуэу, гупым къыхуагъэфэщащ фестивалым и щIыхь тхылъыр.
Дагъыстэным, Къэрэшей-Шэрджэсым, Краснодар крайм, Къалмыкъ, Абхъаз, Адыгэ республикэхэм щыщ IуэрыIуатэ-этнографие гупхэм къагъэлъэгъуащ унагъуэм щекIуэкI хабзэхэм, махуэшхуэхэм иращIэкI гуфIэгъуэ Iуэхухэм щыщхэр. Абыхэм екIуу хаухуэнат лъэпкъ макъамэхэмрэ къафэхэмрэ, жьэрыIуатэбзэм и къарур къэзыгъэлъагъуэ хъыбарыжьхэмрэ псалъэжьхэмрэ.
КIАРЭ Элинэ.
